Die **Keniaanse nasionale krieketspan** (Engels: *Kenya national cricket team*; Swahili: *Timu ya kriketi ya Kenya*), met die bynaam *Simbas* (Swahili vir "leeus"), is die nasionale krieketspan wat Kenia in internasionale krieket verteenwoordig. Krieket word in Kenia deur Krieket Kenia beheer. Die land is sedert 1981 ’n geassosieerde lid van die Internasionale Krieketraad, nadat hulle vroeër van die Oos-Afrikaanse krieketspan weggebreek het. Sedertdien het hulle tussen 1996 en 2011 aan vyf krieketwêreldbekertoernooie deelgeneem en tydens die Krieketwêreldbeker 2003 het die medegasheer Kenia tot die halfeindrondte gevorder, hul beste prestasie tot dusver. Kenia het tot dusver net een keer vir die T20I-wêreldbeker kwalifiseer, in 2007.

Kenia het van 1996 EDI-status in voorbereiding op die Krieketwêreldbeker 1996 geniet en het dié status 18 jaar lank behou, nadat hulle tydens die 2014-krieketwêreldbekerkwalifikasie in die vyfde plek geëindig en hul EDI-status verloor het. Van April 2019 tot Desember 2022 het Kenia deelgeneem aan die 2019/21 Krieketwêreldbeker Uitdaagliga wat as kwalifisering vir die Krieketwêreldbeker 2023 gedien het.

In April 2018 het die IKR besluit om aan al sy lede volle T20I-status toe te ken. Vervolgens sal al die T20I-wedstryde wat Kenia ná 1 Januarie 2019 teen ander IKR-lede speel, as ’n volle T20I erken word. Kenia is tans (Desember 2023) 30ste op die Twintig20-wêreldranglys.

Beheerliggaam
-------------

*Die hoofartikel vir hierdie afdeling is: Krieket Kenia.*
Krieket Kenia (Engels: *Cricket Kenya*, CK) is in 2005 as opvolger van die Keniaanse Krieketvereniging (*Kenya Cricket Association*, KCA) gestig en verantwoordelik vir die reëling van krieket in Kenia. Sedertdien verteenwoordig dit Kenia as ’n assossiaatlid by die Internasionale Krieketraad (IKR). Daarbenewens was die Keniaanse beheerliggaam in 1997 ’n stigtingslid van die Afrikakrieketvereniging (*Africa Cricket Association*, "ACA").

Krieket Kenia bestuur al die Kenia-verteenwoordigende nasionale spanne, insluitende die mans, vroue en jeug. Hulle is ook verantwoordelik vir die bestuur en organisasie van T20I-reekse teen ander spanne, en die reëling van internasionale wedstryde tuis. Daarbenewens is CK verantwoordelik vir inkomsteverkryging deur die verkoop van kaartjies, borgskappe en uitsaairegte, veral in verband met die Keniaanse span.

Kinders en jongmense word reeds op skool aan krieket bekend gestel en na gelang van hul belangstelling en talent begin hul met hul afrigting. Nes ander krieketlande beskik Kenia oor ’n o/19-nasionale span wat aan die o/19-krieketwêreldbeker deelneem.

Geskiedenis
-----------

### Beginjare

Britse koloniste het krieket aan die einde van die 19de eeu saam na Kenia gebring. Die eerste bekende wedstryd – "Oos-Afrikaanse Protektoraat t Res van die wêreld" (*sic*) – is in Desember 1899 in Mombasa gespeel, nasionale wedstryde ("Amptenare t Settlers") is van 1910 tot in 1964 gereeld uitgespeel. In 1914 het ’n Keniaanse span in Uganda vir die eerste keer weg gespeel en hul gasheer in Entebbe met vyf paaltjies verslaan. Eerste internasionale wedstryde is in 1951 gespeel, toe hulle teen Tanganjika gespeel het. Twee jaar later is die Keniaanse Krieketvereniging (*Kenyan Cricket Association*, "KCA") gestig. Vervolgens het enkele spanne soos die "nieblanke" span van Suid-Afrika na Kenia vir wedstryde begin toer.

### Oos-Afrikaanse span

*Die hoofartikel vir hierdie afdeling is: Oos-Afrikaanse krieketspan.*
Vlag van die Oos-Afrikaanse nasionale krieketspan, later Oos- en Sentraal-Afrika
Vervolgens is in 1951 die Oos-Afrikaanse Krieketkonferensie (Engels: *East Africa Cricket Conference*, EACC; later die Oos- en Sentraal-Afrikaanse Krieketkonferensie, *East and Central Africa Cricket Conference*, ECACC) gestig as die beheerliggaam van krieket in die streek. Dit het toesig gehou oor die interkoloniale wedstryde tussen sy drie stigtingslede Kenia, Uganda en Tanganjika. Later in dieselfde jaar het ’n saamgestelde Oos-Afrikaanse span Rhodesië gehuisves.

Oos-Afrika se volgende opgetekende wedstryd was in 1956 teen ’n besoekende Pakistanse span. Onder die kapteinskap van Denis Dawson (die broer van die Suid-Afrikaanse toetsspeler Ossie Dawson) het die Oos-Afrikane die driedaagse wedstryd met agt paaltjies verloor. In die volgende jaar is die Oos-Afrikane deur die besoekende Sunder-krieketklub met nege paaltjies verslaan. In 1958 het ’n Suid-Afrikaanse span met spelers van nie-Europese herkoms na die streek getoer en een wedstryd teen Oos-Afrika in Nairobi gespeel. Onder hul kaptein Malcolm Ronaldson, ’n voormalige eersterangse speler vir die Oostelike Provinsie is Oos-Afrika in dié wedstryd deur die Suid-Afrikane met sewe paaltjies verslaan.

Gedurende die 1960’s het Oos-Afrika verskeie toerende spanne ontmoet. In 1962 het hulle twee wedstryde teen die Statebond se krieketspan gespeel. In die eerste wedstryd in Nairobi (10 tot 12 Februarie 1962) is die Oos-Afrikane met 20 lopies geklop. Dié wedstryd word veral onthou vir ’n vinnige honderdtal deur Basil D'Oliveira in die Statebondspan se tweede beurt. In die tweede wedstryd in Oktober, ook in Nairobi, het die Statebondspan Oos-Afrika met 118 lopies geklop. Die besoekende Marylebone-krieketklub (MKK) het in 1963/64 drie wedstryde in Uganda gespeel, een in Tanganjika en sewe in Kenia. Een van dié wedstryde teen die Oos-Afrikaanse span in Kampala het die MCC met ’n beurt en 71 lopies gewen. In 1966 het Oos-Afrika by die Internasionale Krieketkonferensie (IKK; nou Internasionale Krieketraad, IKR) as ’n assosiaatlid aangesluit. In Augustus 1967 het die besoekende Indië een driedaagse eersterangse wedstryd gespeel en met agt paaltjies gewen. ’n Internasionale span van Engelse eersterangse spelers het in 1968 in ’n driedaagse wedstryd teen Oos-Afrika in Nairobi onbeslis gespeel.

In Junie en Julie 1972 het Oos-Afrika Engeland vir 18 wedstryde teen plaaslike spanne besoek en ’n oorwinning teen Noord-Wallis aangeteken. Geen van dié wedstryde het eersterangse status geniet nie. Die MCC het in 1973/74 weer Oos-Afrika besoek. In Desember 1973 het hulle twee wedstryde in Zambië gespeel, gevolg deur twee verdere in Tanzanië en toe vier in Kenia. Hul enigste wedstryd teen die volle Oos-Afrikaanse span, wat oor eersterangse status beskik het, is deur die MCC met 237 lopies gewen.

Oos-Afrika is genooi om aan die eerste Krieketwêreldbeker 1975 deel te neem. Hulle was naas Sri Lanka een van twee nietoetspanne wat vir dié toernooi genooi is. Kenia het die helfte van die span se 14 spelers gestel. Voor dié toernooi is die span se deelname egter bevraagteken, nadat Tanzanië gedreig het om spelers te verbied om na Engeland te toer in protes teen die Britse en Ierse Leeus-rugbyspan se toer na Suid-Afrika onder Apartheid in 1974. Die insluiting van Oos-Afrika is as ’n belangrike stap vir die toernooi beskou, aangesien die deelname van ’n Afrikaspan as nodig geag is om van dit ’n ware wêreldbekertoernooi te maak. Die twee sterkste krieketlande in Afrika, Suid-Afrika en Rhodesië, het hul spelers op grond van ras gekeur en is uitgesluit as deel van die sport boikot teen Suid-Afrika, waarvolgens Oos-Afrika as Afrika verteenwoordiger deelgeneem het. Ná opwarmingswedstryde teen Somerset, Wallis, Glamorgan en verskeie ander klubspanne, het hulle in die eerste rondte teen Engeland, Indië en Nieu-Seeland gespeel, maar al drie sy wedstryde verloor. Die krieketwêreldbekertoernooi is opgevolg deur ’n eersterangse wedstryd teen Sri Lanka op die County Ground in Taunton.

In 1978 het die Minor Counties Krieketvereniging Kenia besoek vir sewe wedstryde, waaronder twee teen Oos-Afrika. Die eerste wedstryd met 60 boulbeurte het die Minor Counties met agt paaltjies gewen. ’n Beplande driedaagse wedstryd is afgelas sonder dat ’n bal geboul is. Tydens die IKR-trofee 1979 het die span die kwalifisering vir die Krieketwêreldbeker 1979 in Engeland misgeloop, nadat hulle in die eerste rondte deur Bermuda verslaan is.

### IKR-lidmaatskap

Nadat hulle lankal as sterkste deel van die Oos-Afrikaanse span beskou is, het Kenia kort ná ’n toer na Zimbabwe in 1981 weggebreek en op sy eie as ’n assosiaatlid by die IKR aangesluit. Tydens dié toer het Kenia twee driedaagse wedstryde teen Zimbabwe gespeel en albei verloor. Aansluitend het hulle aan die kwalifiseringrondtes vir die volgende krieketwêreldbekertoernooie deelgeneem. Tydens die IKR-trofee 1982 se eerste rondte het hulle agter Zimbabwe, Papoea-Nieu-Guinee en Kanada in die vierde plek geëindig en is sodoende uitgeskakel. Tydens die IKR-trofee 1986 se eerste rondte het die Keniane ook in die vierde plek geëindig. Tydens die IKR-trofee 1990 het hulle beter gevaar en die eerste rondte tweede van vier deelnemende spanne afgesluit. In die tussenrondte het die span ná Zimbabwe ook tweede afgesluit. Hulle het die halfeindstryd gehaal, maar hulle is deur Nederland met vyf paaltjies geklop. In September 1986 het Kenia in sy eerste eersterangse wedstryd teen Pakistan B gespeel.

### Eerste prestasies

Die IKR-trofee 1994 is in Nairobi aangebied en in teenstelling met vorige toernooie is om drie deelnemende plekke vir die Krieketwêreldbeker 1996 in Indië, Pakistan en Sri Lanka gespeel. Kenia het beide die eerste rondte en die tussenrondte gewen, in die halfeindstryd Bermuda geklop en hulle is eers in die eindstryd deur die Verenigde Arabiese Emirate met twee paaltjies verslaan, waardeur hulle vir die Krieketwêreldbeker 1996 gekwalifiseer het. Kenia het toe in Augustus 1995 tuis teen Indië A gespeel en in September/Oktober dieselfde jaar na Suid-Afrika getoer. Tydens die Krieketwêreldbeker 1996 het Kenia ’n verrassende oorwinning teen Wes-Indië aangeteken, maar hulle is in al hul ander wedstryde deur onderskeidelik Australië, Indië, Sri Lanka en Zimbabwe geklop. Vervolgens het Kenia sy groep laaste afgesluit en is uit die toernooi geskakel. Ná sy vertoning tydens die krieketwêreldbekertoernooi het Kenia as enigste nietoetsland van die IKR volle EDI-status verkry, wat aan hulle nuwe speelmoontlikhede besorg het. Destyds is die span as ’n toekomstige toetsland beskou.

In September/Oktober 1996 het Kenia die Sameer-beker aangebied, waaraan ook Pakistan, Suid-Afrika en Sri Lanka deelgeneem het. In Desember het Nederland Kenia vir vier eendaagse wedstryde besoek en Kenia het alle sy wedstryde gewen. Hulle het in Maart 1997 die kwarteindstryd van die Suid-Afrikaanse Standard Bank-beker behaal, maar hulle het met 104 lopies teen Natal op Kingsmead verloor. Dit is opgevolg deur die IKR-trofee 1997 in Maleisië. Kenia het die eindstryd gehaal, maar hulle is deur Bangladesj met twee paaltjies verslaan, genoeg om vir die Krieketwêreldbeker 1999 te kwalifiseer. In Oktober dieselfde jaar is in Nairobi die President’s-beker aangebied, waaraan Bangladesj en Zimbabwe deelgeneem het.

In Januarie 1998 het Engeland A Kenia besoek. ’n Driedaagse wedstryd het gelykop geëindig, en Engeland A het die enigste eendaagse wedstryd, wat nie weens slegte weer afgelas is nie, gewen. Tydens die daaropvolgende Standard Bank-beker het die span die eindstryd gehaal, maar met agt paaltjies teen Gauteng verloor. In Mei het die Keniaanse span Indië vir ’n driehoekige EDI-reeks besoek, waaraan ook Bangladesj deelgeneem het. In die laaste groepwedstryd het Kenia ’n verrassende oorwinning teen Indië met 69 lopies aangeteken. Daarna het Kenia aan die kriekettoernooi tydens die Statebondspele in Maleisië deelgeneem en in sy groep teen Nieu-Seeland, Pakistan en Skotland te staan gekom. Hull het egter net die Skotte verslaan sodoende in die punteleër derde geëindig.

Kenia het met ’n driehoekige reeks in Bangladesj teen beide die gasheer en Zimbabwe op die Krieketwêreldbeker 1999 voorberei. Tydens die eintlike Krieketwêreldbeker in 1999 is hulle saam met Engeland, Indië, Suid-Afrika, Sri Lanka en Zimbabwe in dieselfde groep geplaas. Ná opwarmingswedstryde teen Somerset, Gloucestershire en Glamorgan het Kenia al sy vyf wedstryde tydens die toernooi duidelik verloor. Ná die krieketwêreldbekertoernooi het Kenia die LG-beker 1999/2000 aangebied, waaraan ook Indië, Suid-Afrika en Zimbabwe deelgeneem het, maar al sy wedstryde verloor.

Die 21ste eeu het vir Kenia afgeskop met ’n besoek aan Zimbabwe vir die IKR se opkomende nasiestoernooi teen Denemarke, Ierland, Nederland, Skotland en Zimbabwe A. Kenia het dié toernooi gewen en dié vorm op ’n toer na Indië van sewe wedstryde saamgeneem, van wie hulle net een verloor het. Pakistan A het in Julie na Kenia vir vyf eendaagse wedstryde en een vierdaagse eersterangse wedstryd getoer. Hulle het in die vierdaagse wedstryd gelykop gespeel en Kenia het die EDI-reeks met 4–1 gewen. Die Uitkloptoernooi is in Oktober 2000 in Nairobi aangebied, maar Kenia is in die voorwedstryd deur Indië verslaan.

In Januarie 2001 het Sri Lanka A Kenia vir twee eersterangse en vier eendaagse wedstryde besoek. Albei eersterangse wedstryde het gelykop geëindig, terwyl Sri Lanka A die twee EDI-wedstryde gewen het. Wes-Indië het in Augustus vir twee eersterangse en ’n EDI-reeks van drie wedstryde na Kenia getoer. Die eerste eersterangse wedstryd is deur Wes-Indië gewen, die tweede het gelykop geëindig, en die drie EDI-wedstryde is deur die besoekers gewen. Kenia het in Oktober aan ’n driehoekige EDI-toernooi in Suid-Afrika teen beide Indië en die gasheer deelgeneem, en sy tweede EDI-oorwinning teen Indië aangeteken.

Zimbabwe A het aan die einde van die jaar na Kenia getoer, en die eersterangse reeks met 0–1 en die eendaagse reeks met 2–3 verloor. Kenia het in vroeg 2002 na Sri Lanka getoer, en drie eersterangse en drie eendaagse wedstryde teen Sri Lanka A gespeel. Sri Lanka A het al die drie eersterangse wedstryde gewen, terwyl Kenia die EDI-reeks met 2–1 beklink het. Die MKK het kort daarna na Kenia getoer, en een driedaagse en ses eendaagse wedstryde teen die gasheer gespeel. Vyf van die eendaagse wedstryde is deur Kenia gewen. Kenia het toe aan die Sesnasiesuitdaagtoernooi in Windhoek, Namibië, deelgeneem en teen Kanada, Namibië, Nederland, Sri Lanka A en Zimbabwe A gespeel. Kenia het dié toernooi gewen, nadat hulle Sri Lanka A met drie paaltjies in die eindstryd verslaan het. In Augustus/September het Kenia ’n driehoekige toernooi teen beide Australië en Pakistan aangebied, maar al vier sy wedstryde verloor. Daarna het die Keniane aan die Kampioenetrofee 2002 deelgeneem, maar teen beide Wes-Indië en Suid-Afrika verloor, waardeur hulle versuim het om tot die volgende rondte te vorder.

In November het Namibië na Kenia getoer om vier eendaagse wedstryde te speel. Kenia het dié reeks met 2–1 gewen. Kenia het toe na Zimbabwe getoer om die jaar af te rond, en drie eendaagse wedstryde teen Zimbabwe A, en ’n EDI-reeks van drie wedstryde teen die volle Zimbabwiese span gespeel. Zimbabwe het die EDI-reeks met 2–0 gewen, nadat een wedstryd onbeslis geëindig het, en Zimbabwe A het sy reeks teen Kenia met 2–1 gewen.

### Krieketwêreldbeker 2003 en moontlike toetsstatus

Vir die Krieketwêreldbeker 2003 moes Kenia danksy sy EDI-status nie kwalifiseer nie. Suid-Afrika het as nominale gasheer van dié toernooi opgetree, terwyl Kenia sy groepwedstryde teen Sri Lanka en Nieu-Seeland tuis gespeel het. Nadat die span deur Suid-Afrika duidelik verslaan is, het Kenia herstel en Kanada met vier paaltjies geklop. Die derde wedstryd teen Nieu-Seeland sou in Nairobi aangebied word. Die gaste het die wedstryd egter weens veiligheidskwessies verbeur, waardeur Kenia die wedstryd sonder teenstander gewen het. Ná twee verdere oorwinnings teen Sri Lanka en Bangladesj en ’n nederlaag teen Wes-Indië het Kenia in sy groep derde geëindig en tot die Super Ses gevorder. In die Super Ses is hulle deur Indië en Australië verslaan, maar hulle het Zimbabwe met sewe paaltjies geklop. Kenia het egter by sy oorwinnings teen Nieu-Seeland en Sri Lanka gebaat en met sy derde plek tot die halfeindrondte gevorder. Soos verwag is hulle deur Indië met 91 lopies geklop. Ná hierdie sukses is Kenia weer as die voorste kandidaat vir toetsstatus beskou. Kenia se sukses tydens die krieketwêreldbekertoernooi is met ’n plek tydens ’n vierhoekige toernooi op die Sharjah-krieketstadion teen Pakistan, Sri Lanka en Zimbabwe beloon, maar hulle is in al hul drie wedstryde verslaan.

Kenia se mislukking tydens dié toernooi verwys dalk daarna hoe hulle versuim het om kapitaal uit hul sukses tydens die krieketwêreldbekertoernooi te slaan, hoewel nie al die mislukking op die veld plaasgevind het nie. Ten spyte van die hoeveelheid wedstryde wat Kenia teen nasionale A-spanne gespeel het en hul deelname aan die Carib Beer-beker 2003/04 in Wes-Indië, het Kenia in die drie jaar ná die Sharjah-toernooi net twee EDI-wedstryde teen Indië en Pakistan tydens die Kampioenetrofee 2004 gespeel. Volgens verskeie waarnemers moes Kenia ná sy prestasie tydens die Krieketwêreldbeker 2003 toetsstatus verkry het, nadat hulle glo reeds in 2000 op die punt was om toetsstatus te ontvang.

### Die krisis

Terugslae buite die krieketveld het ook gebeur, toe Maurice Odumbe in Augustus 2004 weens wedstrydknoeiery verban is. Die span het ook onder ’n reeks spelerstakings gely, aangesien die beheerliggaam nie in staat was om aan sy finansiële verpligtinge te voldoen nie. Die IKR het die Interkontinentale Beker ingevoer om die nietoetslande aan meerdaagse wedstryde gewoon te laat raak. Tydens die eerste Interkontinentale beker se halfeindstryd is Kenia se deur die stakings verswakte span deur Skotland geklop, en in die volgende toernooi is hulle in die eindstryd deur Ierland verslaan. Die beheerliggaam se situasie het vererger, aangesien dit nie in staat was om aan die IKR se vereistes te voldoen nie. Op die hoogtepunt van dié geskil was die Keniaanse krieket sonder borg in internasionale isolasie.

### Herbou

As deel van ondersoeke oor wanbestuur het die Keniaanse regering vroeg in 2005 die Keniaanse beheerliggaam ontbind en vervang met ’n nuwe beheerliggaam, Krieket Kenia, en gepoog om dit te laat vestig. Vervolgens het die IKR gedreig om Kenia van sy EDI-status te ontneem. Daarna het herbou van Keniaanse krieket begin. Nadat die spelers hul staking beëindig het, het die span tydens die Interkontinentale Beker 2005 die halfeindstryd gehaal. Hulle het op die halfeindstryd met ’n toer na Zimbabwe vir twee eersterangse en een eendaagse wedstryd teen Zimbabwe A voorberei. Hulle het al drie wedstryde gewen, en in die halfeindstryd gelykop teen Bermuda gespeel maar hulle het in die eindstryd teen Ierland verloor, ondanks hul telling van 404/4 in hul eerste beurt.

Die herbouproses was in volle swaai en Kenia het weer begin om EDI-wedstryde te speel. Hul terugkoms tot EDIs is met ’n reeks van vyf wedstryde teen Zimbabwe ingelui, wat met 2–2 gelykop geëindig het. Dit is deur ’n EDI-reeks met vier wedstryde teen Bangladesj opgevolg, maar Kenia het tydens dié reeks al sy wedstryde verloor. Tydens die Interkontinentale Beker 2007/08 het die Keniane swak begin, teen Nederland gelykop gespeel en ’n nederlaag teen Kanada gely, maar hulle het herstel en twee EDI-oorwinnings teen dieselfde span op die Toronto Cricket, Skating and Curling Club aangeteken. Bangladesj het in Augustus na Kenia getoer en al sy drie EDI-wedstryde gewen, voordat hulle tydens die Interkontinentale Beker teen Bermuda gelykop gespeel en drie EDI-oorwinnings teen dieselfde span aangeteken het.

Die jaar 2007 het die span met hul oorwinning tydens die Drienasies-toernooi in Mombasa teen Kanada en Skotland ingelui. Hulle het toe afdeling een van die Wêreldkrieketliga op drie krieketgronde in Nairobi aangebied, waaraan ook Bermuda, Kanada, Ierland, Nederland en Skotland deelgeneem het. Kenia het dié toernooi gewen, nadat hulle Skotland in die eindstryd verslaan het. Daarop het die Krieketwêreldbeker 2007 in Wes-Indië gevolg, Kenia se vierde verskyning tydens ’n krieketwêreldbekertoernooi. Kenia het Kanada in die groepfase verslaan, maar hulle het teen Engeland en Nieu-Seeland verloor, waarvolgens hulle die Super Agt misgeloop het. Tydens die T20I-wêreldbeker 2007 in Suid-Afrika is Kenia ná twee duidelike nederlae teen Sri Lanka en Nieu-Seeland ook in die groepfase uitgeskakel. Aansluitend het Kenia reeds in die kwalifiseringsrondtes vir dié toernooi misluk (2008: vierde plek; 2010: groepfase; 2012: negende plek). In Oktober 2007, weerskante van Interkontinentale Bekerwedstryde, het Kenia Kanada vir twee EDI-wedstryde gehuisves en toe Bermuda vir drie. Kenia het al vyf wedstryde gewen, met ’n sterk boulwerk wat ’n relatief maklike lopiejaag opgestel het wanneer hulle tweede begin kolf het.

Die Jomo Kenyatta Sportgrond in Kisumu, 2008
In Augustus 2008, ná ’n onderbreking van nege maande sonder enige EDI- of T20I-wedstryd, het Kenia vir verskeie reekse na Ierland, Skotland en Nederland getoer. Dit het tot ’n teleurstellende toer gelei, waartydens reën en ’n swak Keniaanse kolfwerk die hoofonderwerpe was. Kenia het aan die T20I-wêreldbekerkwalifisering in Belfast, Noord-Ierland, die kwalifiserende toernooi vir assosiaatlede, deelgeneem. Hulle het dié toernooi as een van die gunstelinge betree, en tweede in Groep B met ’n nederlaag teen Nederland en ’n oorwinning teen Kanada geëindig, ná nederlae teen beide Ierland en Skotland in die uitklopfase het Kenia egter vierde laat eindig, waarvolgens hulle die T20I-wêreldbeker 2009 misgeloop het. Kenia het daarna aan drie EDI-reekse dwarsdeur Europa deelgeneem, maar dit het net in twee uitgereëne wedstryde in Skotland, ’n nederlaag in ’n natgereëne wedstryd in Nederland en ’n nederlaag tydens ’n reeks van drie wedstryde in Ierland met 0–1 geëindig.

In Oktober 2008 het die Keniane beide Ierland en Zimbabwe tydens ’n EDI-reeks in Nairobi gehuisves, maar ná ’n nederlaag teen Ierland en ’n oorwinning teen Zimbabwe is al hul drie oorblywende wedstryde uitgereën. Aansluitend het Kenia vir twee EDI-wedstryde na Suid-Afrika getoer, maar hulle is in albei duidelik verslaan. In laat Januarie en vroeg Februarie 2009 het Kenia tuis vyf EDI-wedstryde teen Zimbabwe gespeel en is in al die wedstryde verslaan. In die tydperk ná die Krieketwêreldbeker 2007 het ’n keurspan, *Kenia Select*, aan die Zimbabwiese Logan-beker deelgeneem, maar hulle kon nie ’n oorwinning aanteken nie, en ook teen Zimbabwe A verloor. Tydens die Interkontinentale Beker 2009–2010, waarvoor Kenia met sy kwalifisering vir die Krieketwêreldbeker 2011 gekwalifiseer het, het hulle in die vyfde plek geëindig.

In sy openingswedstryd van die Krieketwêreldbeker 2011 in Bangladesj, Indië en Sri Lanka het Kenia ’n duidelike nederlaag met tien paaltjies teen Nieu-Seeland gely, nadat hulle op 69 lopies uitgeboul is en Nieu-Seeland die wedstryd binne-in agt boulbeurte beklink het sonder om ’n paaltjie af te staan. In dieselfde jaar is Kenia tydens ’n kort EDI-reeks van twee wedstryde deur Nederland in Sportspark Westvielt, Voorburg, platgeloop. Tydens dié reeks is Kenia se swak kolfwerk opgemerk. Hulle het net 208/8 in die eerste wedstryd en ’n nog kleiner telling van 184/8 in die tweede wedstryd aangeteken. Seren Waters en die kaptein Collins Obuya was die beste kolwers, Waters het 71 lopies in die eerste wedstryd en Obuya 54 lopies in die tweede wedstryd aangeteken.

### Hervormings in 2011

Krieketwedstryd tussen Kenia en Nepal in Katmandoe op 13 Maart 2017
Die Keniaanse spelers het oor jare heen oor die meeste professionele spelers onder die assosiaatlede beskik. Die eerste keer wat Krieket Kenia kennis geneem het van die ongebalanseerde span was tydens die Krieketwêreldbeker 2011, toe die wanverhouding van amateur- teenoor professionele spelers opgemerk is, nadat Kenia ’n teleurstellende toernooi gehad en al sy ses wedstryde verloor het. Krieket Kenia het aangekondig dat hulle die krieketwêreldbekertoernooi se debakel ná afloop van dié toernooi sal hersien. Dit het ’n reeks hervormings wat deur die raad geïnisieer is, ingelui. As deel van die hervormings het die beheerliggaam die voormalige Sahara Eliteliga met Oos-Afrikaanse toernooie vervang. Terwyl die Oos-Afrikaanse Premierliga ’n T20-toernooi is, is die Oos-Afrikaanse beker ’n EDI-toernooi. Die nuwe toernooie is deur die beheerliggaam van stapel gestuur in die hoop dat hulle nuwe talente vir die Keniaanse span sal oplewer. Binne maande het die Oos-Afrikaanse toernooie ’n hoë belangstelling verwerf en die intensiteit het skerp gestyg, soos dit uit ’n ESPNcricinfo-onderhoud met Krieket Kenia se hoof- uitvoerende beampte Tom Sears blyk.

’n Verdere belangrike hervorming wat deur die nuwe beheerliggaam ingebring is, was om met die ou personeel weg te doen. Soos dit die ESPN-joernalis Martin Williamson beskryf het, was die ou personeel nie aan vertoning toegewyd nie, maar eerder aan selfsugtige wense. Die nuwe kontrakte het heeltemal met die verlede gebreek en die nuwe kaptein Collins Obuya was op 29 die oudste speler. Ervare spelers soos die voormalige kaptein Jimmy Kamande, ’n veteraan van vyf krieketwêreldbetertoernooie, Thomas Odoyo, en ander het nie eens in aanmerking gekom nie. Soos verwag het die ontslane spelers vinnig reageer en volgens hulle het dit die dood van Keniaanse krieket versnel. Hulle is ook deur die Keniaanse media bygestaan. Onder die 20 krieketspelers wat wel kontrakte aangebied is, is aan 13 sentrale kontrakte aangebied. Nadat vyf spelers dié kontrakte van die hand gewys het, het die dinge nog moeiliker geword. Sears het daarop gesê dat hulle tevrede is met die groep van sewe spelers wat hulself verbind het tot Krieket Kenia, terwyl hulle ewe teleurgesteld is met diegene wat die kontrakte verwerp het. Gevolglik is hulle vir die span, wat tydens die Interkontinentale Beker teen die Verenigde Arabiese Emirate te staan gekom het, nie benoem nie.

Krieket Kenia het kontrakte aan verdienstelike jong, talentvolle spelers aangebied. Die agt spelers wat die raad se kontrakte verwerp het, is later ingesluit en het gevra dat hul menings gehoor word, en ondanks die nuwe kans wat die raad aan hulle toegestaan het, het hulle uiteindelik ’n sterk standpunt teen die raad ingeneem. Terwyl Obanda, Shem en James Ngoche, Odhiambo en Otieno nuwe aanbiedinge gemaak is, het Ouma, Luseno en Nelson ’n driemaandse ooreenkoms tot Maart 2012, onderhewig aan prestasie, met die raad gesluit. Indien hulle iets goeds sou kon bydra, kon hulle weer hul plek in die span inneem. Intussen is die voormalige Otago-afrigter Mike Hesson as nasionale afrigter aangestel. Onmiddellik daarna het Hesson in ’n onderhoud met die koerant *Otago Daily Times* aangekondig dat hy aangestel is om die geskil tussen die spelers en die raad op te los en te beëindig.

### Misgelope toernooie

Die hervormings het egter nie tot die gewensde sukses gelei nie, aangesien die Keniaanse nasionale Krieketspan nie meer vir ’n toernooi kon kwalifiseer nie. Kenia se laaste deelname aan ’n IKR-toernooi was die Interkontinentale Beker 2011–2013, waar hulle egter onder die laaste plekke afgesluit het. Die daaropvolgende Interkontinentale Beker 2015–2017 het hulle misgeloop.

Nadat Kenia tydens die Kwalifisering 2014 in die Super Ses uitgeskakel is – en sodoende die span sy EDI-status in Januarie 2014 verloor het, wat hulle sedert 1996 geniet het – het hulle die Krieketwêreldbeker 2015 in Australië en Nieu-Seeland misgeloop. Kenia het die kwalifisering vir die Krieketwêreldbeker 2019 in Engeland en Wallis in 2015 in die afdeling twee begin, waar hulle derde geëindig en die Kampioenskap 2015–17 gehaal het. Die span het egter in die vyfde plek geëindig en sodoende die toernooi misgeloop, aangesien net die beste vier spanne gekwalifiseer het. Vervolgens is Kenia gerelegeer in afdeling twee, wat in 2018 begin en deel gevorm het van die kwalifisering vir die Krieketwêreldbeker 2023 in Indië. In die afdeling twee het Kenia egter al sy vyf wedstryde verloor en sesde geëindig, waarvolgens die span in die afdeling drie gerelegeer is. Kenia het in die vierde plek geëindig en is in die Uitdaagliga 2019–2022 gerelegeer. Kenia het dié toernooi in die vierde plek afgesluit en daarmee in die Uitdaagliga 2023–2026 vir die Krieketwêreldbeker 2027 aangebly. As gevolg van sy swak plasing in die EDI-ranglys en die latere ontneming van hul EDI-status kon Kenia sedert 2006 nie meer aan die Kampioenetrofee deelneem nie.

In die kwalifisering vir die T20I-wêreldbekertoernooie het Kenia nie beter gevaar nie, nadat hulle tydens die kwalifisering 2013 elfde eindig en die T20I-wêreldbeker 2014 in Bangladesj misgeloop het. Die kwalifisering 2015 het Kenia in die negende plek afgesluit en sodoende die T20I-wêreldbeker 2016 in Indië misgeloop. Tydens die kwalifisering 2019 het Kenia weer elfde geëindig en sodoende die T20I-wêreldbeker 2021 in Oman en die Verenigde Arabiese Emirate misgeloop. Tydens die Afrikakwalifisering in Rwanda is Kenia in sy laaste wedstryd deur Uganda geklop en het vervolgens die T20I-wêreldbeker 2022 in Australië misgeloop. Sedert 2019 geniet Kenia soos alle IKR-lede volle T20I-status. Die T20I-wêreldbeker se Afrikakwalifisering 2023 in Namibië het Kenia ná drie oorwinnings en nederlae elk in die vierde plek afgesluit, waarmee hulle die T20I-wêreldbeker 2024 misgeloop het.

Kleure
------

In EDI- en T20I-krieket dra Kenia groen truie met rooi moue en ’n rooi V-halslyn en groen broeke. Veldspelers dra ’n rooi bofbalpet of ’n rooi sonhoed. Die kolwers se helms is groen geverf. Gedurende IKR-toernooie verskyn die borg se embleem op die regter mou en die belettering *KENYA* verskyn op die middel van die trui.

Die Keniaanse nasionale krieketspan se bynaam is *Simbas*, Swahili vir "leeu". Krieket Kenia se kenteken toon derhalwe ’n leeu.

Tuisstadions
------------

Keniaanse nasionale krieketspan is in KeniaAga/JafferyAga/JafferyGymkhanaGymkhanaMombasaMombasaNairobiNairobiRuaraka/SimbaRuaraka/SimbaLigging van Keniaanse krieketstadions
Kenia beskik oor geen amptelike tuisstadion vir sy nasionale span nie. Die Keniaanse nasionale krieketspan gebruik vir hul krieketwedstryde eerder ’n verskeidenheid stadions dwarsdeur Kenia:

| No. | Stadion | Plek | Eerste wedstryd |
| --- | --- | --- | --- |
| 1 | Gymkhana Klubveld | Nairobi | 1 Oktober 1996 |
| 2 | Aga Khan Sportklubveld | Nairobi | 2 Oktober 1996 |
| 3 | Simba Unieveld | Nairobi | 15 Augustus 2001 |
| 4 | Mombasa Sportklub | Mombasa | 11 November 2006 |
| 5 | Jaffery Sportklubveld | Nairobi | 29 Januarie 2007 |
| 6 | Ruaraka Sportklubveld | Nairobi | 30 Januarie 2007 |

Spelers
-------

### Spelerstatistieke

Altesaam het vir Kenia 50 spelers EDI- en 46 spelers T20I-krieket gespeel. Vervolgens die spelers, wat vir die Keniaanse span die meeste lopies aangeteken en die meeste paaltjies geneem het.

#### Lopies

| EDI | T20I |
| --- | --- |
| Speler | Tydperk | EDIs | Lopies | Speler | Tydperk | T20Is | Lopies |
| Steve Tikolo | 1996–2014 | 131 | **3 369** | Collins Obuya | 2007–hede | 65 | **1 581** |
| Thomas Odoyo | 1996–2014 | 131 | **2 366** | Rakep Patel | 2008–hede | 63 | **1 162** |
| Collins Obuya | 2001–2014 | 104 | **2 044** | Irfan Karim | 2013–hede | 50 | **1 083** |
| Kennedy Otieno | 1996–2009 | 090 | **2 016** | Alex Obanda | 2007–hede | 51 | **0797** |
| Ravi Shah | 1998–2007 | 056 | **1 506** | Rushab Patel | 2019–hede | 39 | **0668** |
| Korrek teen: 2 Desember 2023 | Korrek teen: 2 Desember 2023 |

#### Paaltjies

| EDI | T20I |
| --- | --- |
| Speler | Tydperk | EDIs | Paaltjies | Speler | Tydperk | T20Is | Paaltjies |
| Thomas Odoyo | 1996–2014 | 131 | **141** | Shem Ngoche | 2010–hede | 73 | **88** |
| Steve Tikolo | 1996–2014 | 131 | **093** | Vraj Patel | 2021–hede | 38 | **60** |
| Peter Ongondo | 1999–2011 | 078 | **075** | Lucas Oluoch | 2013–hede | 39 | **40** |
| Nehemiah Odhiambo | 2006–2014 | 069 | **070** | Nehemiah Odhiambo | 2007–2022 | 43 | **30** |
| Hiren Varaiya | 2006–2014 | 063 | **068** | Elijah Otieno | 2012–2022 | 31 | **27** |
| Korrek teen: 2 Desember 2023 | Korrek teen: 2 Desember 2023 |

### Spankapteins

Tot op hede was agt spelers reeds die kaptein vir Kenia tydens ’n EDI-wedstryd en agt tydens ’n T20I.

| EDI | T20I |
| --- | --- |
| No. | Naam | Tydperk | Naam | Tydperk |
| 1 | Maurice Odumbe | 1996–2001 | Steve Tikolo | 2007–2008 |
| 2 | Aasif Karim | 1997–1999 | Thomas Odoyo | 2007 |
| 3 | Steve Tikolo | 2001–2011 | Morris Ouma | 2010 |
| 4 | Thomas Odoyo | 2002–2006 | Collins Obuya | 2012–2013 |
| 5 | Morris Ouma | 2009–2010 | Shem Ngoche | 2019–2022 |
| 6 | Jimmy Kamande | 2010–2011 | Sachin Bhudia | 2022 |
| 7 | Collins Obuya | 2011–2013 | **Lucas Oluoch** | 2023–hede |
| 8 | Rakep Patel | 2014 | Rakep Patel | 2023 |

Rekords
-------

### EDI-rekord teen ander lande

| Teenstander | Wedstryde | Gewen | Verloor | Gelykop | Onbeslis |  % Gewen | Eerste oorwinning |
| --- | --- | --- | --- | --- | --- | --- | --- |
| **t. Toetslande** |
| Vlag van Afghanistan Afghanistan | 6 | 2 | 4 | 0 | 0 | 33,33 | 7 Oktober 2010 |
| Vlag van Australië Australië | 5 | 0 | 5 | 0 | 0 | 0,00 | – |
| Vlag van Bangladesj Bangladesj | 14 | 6 | 8 | 0 | 0 | 42,85 | 10 Oktober 1997 |
| Vlag van Engeland Engeland | 2 | 0 | 2 | 0 | 0 | 0,00 | – |
| Vlag van Ierland Ierland | 10 | 2 | 7 | 0 | 1 | 22,22 | 2 Februarie 2007 |
| Vlag van Indië Indië | 13 | 2 | 11 | 0 | 0 | 15,38 | 28 Mei 1998 |
| Vlag van Nieu-Seeland Nieu-Seeland | 2 | 0 | 2 | 0 | 0 | 0,00 | – |
| Vlag van Pakistan Pakistan | 6 | 0 | 6 | 0 | 0 | 0,00 | – |
| Vlag van Sri Lanka Sri Lanka | 6 | 1 | 5 | 0 | 0 | 16,66 | 24 Februarie 2003 |
| Vlag van Suid-Afrika Suid-Afrika | 10 | 0 | 10 | 0 | 0 | 0,00 | – |
| Vlag van Wes-Indië Wes-Indië | 6 | 1 | 5 | 0 | 0 | 16,66 | 29 Februarie 1996 |
| Vlag van Zimbabwe Zimbabwe | 32 | 5 | 25 | 0 | 2 | 16,66 | 12 Maart 2003 |
| **t. Assosiaatlede** |
| Vlag van Bermuda Bermuda | 8 | 8 | 0 | 0 | 0 | 100,00 | 11 November 2006 |
| Vlag van Kanada Kanada | 15 | 9 | 5 | 0 | 1 | 64,28 | 15 Februarie 2003 |
| Vlag van Nederland Nederland | 10 | 3 | 7 | 0 | 0 | 30,00 | 31 Januarie 2007 |
| Vlag van Skotland Skotland | 9 | 3 | 5 | 0 | 1 | 37,50 | 17 Januarie 2007 |
|
| **Algeheel** | **154** | **42** | **107** | **0** | **5** | **28,18** | 29 Februarie 1996 |
| *Rekords volledig tot en met EDI #4705 op 19 November 2023. Laaste keer hersien op 2 Desember 2023. Wenpersentasies sluit onbesliste wedstryde uit en tel gelykop as ’n halwe oorwinning.* |

### Krieketwêreldbekerrekord

| Jaar | Uitslag |
| --- | --- |
| 1975 | *Sien  Oos-Afrika* |
| 1979 | *Sien  Oos-Afrika* |
| 1983 | Nie gekwalifiseer nie |
| 1987 | Nie gekwalifiseer nie |
| 1992 | Nie gekwalifiseer nie |
| 1996 | Eerste rondte |
| 1999 | Eerste rondte |
| 2003 | Halfeindrondte |
| 2007 | Eerste rondte |
| 2011 | Eerste rondte |
| 2015 | Nie gekwalifiseer nie |
| 2019 | Nie gekwalifiseer nie |
| 2023 | Nie gekwalifiseer nie |
| 2027 | N.v.t. |
| 2031 | N.v.t. |

### Kampioenetrofeerekord

| Jaar | Uitslag |
| --- | --- |
| 1998 | Nie toegelaat nie |
| 2000 | Voorwedstryd |
| 2002 | Groepfase |
| 2004 | Groepfase |
| 2006 | Nie gekwalifiseer nie |
| 2009 | Nie toegelaat nie |
| 2013 | Nie toegelaat nie |
| 2017 | Nie toegelaat nie |
| 2025 | Nie gekwalifiseer nie |
| 2029 | N.v.t. |

### T20I-rekord teen ander lande

| Teenstander | Wedstryde | Gewen | Verloor | Gelykop | Onbeslis |  % Gewen | Eerste T20I-oorwinning |
| --- | --- | --- | --- | --- | --- | --- | --- |
| **t. Toetslande** |
| Vlag van Afghanistan Afghanistan | 3 | 1 | 2 | 0 | 0 | 33,33 | 11 Oktober 2013 |
| Vlag van Bangladesj Bangladesj | 1 | 0 | 1 | 0 | 0 | 0,00 | – |
| Vlag van Ierland Ierland | 5 | 0 | 5 | 0 | 0 | 0,00 | – |
| Vlag van Nieu-Seeland Nieu-Seeland | 1 | 0 | 1 | 0 | 0 | 0,00 | – |
| Vlag van Pakistan Pakistan | 1 | 0 | 1 | 0 | 0 | 0,00 | – |
| Vlag van Sri Lanka Sri Lanka | 1 | 0 | 1 | 0 | 0 | 0,00 | – |
| Vlag van Zimbabwe Zimbabwe | 1 | 0 | 1 | 0 | 0 | 0,00 | – |
| **t. Assosiaatlede** |
| Vlag van Botswana Botswana | 4 | 3 | 1 | 0 | 0 | 75,00 | 24 November 2022 |
| Vlag van Bermuda Bermuda | 1 | 1 | 0 | 0 | 0 | 100,00 | 21 Oktober 2019 |
| Vlag van Ghana Ghana | 1 | 1 | 0 | 0 | 0 | 100,00 | 21 Mei 2019 |
| Vlag van Kameroen Kameroen | 1 | 1 | 0 | 0 | 0 | 100,00 | 19 September 2022 |
| Vlag van Kanada Kanada | 5 | 4 | 1 | 0 | 0 | 80,00 | 3 Augustus 2008 |
| Vlag van Lesotho Lesotho | 1 | 1 | 0 | 0 | 0 | 100,00 | 21 November 2022 |
| Vlag van Malawi Malawi | 2 | 1 | 0 | 0 | 1 | 50,00 | 16 September 2022 |
| Vlag van Mali Mali | 1 | 1 | 0 | 0 | 0 | 100,00 | 20 November 2022 |
| Vlag van Namibië Namibië | 2 | 0 | 2 | 0 | 0 | 0,00 | – |
| Vlag van Nederland Nederland | 6 | 2 | 4 | 0 | 0 | 33,33 | 19 April 2013 |
| Vlag van Nepal Nepal | 5 | 2 | 3 | 0 | 0 | 40,00 | 26 Augustus 2022 |
| Vlag van Nigerië Nigerië | 7 | 6 | 1 | 0 | 0 | 85,71 | 20 Mei 2019 |
| Vlag van Papoea-Nieu-Guinee Papoea-Nieu-Guinee | 1 | 0 | 1 | 0 | 0 | 0,00 | – |
| Vlag van Rwanda Rwanda | 5 | 5 | 0 | 0 | 0 | 100,00 | 20 November 2022 |
| Flag of Seychelles Seychelle | 1 | 1 | 0 | 0 | 0 | 100,00 | 25 November 2022 |
| Vlag van Singapoer Singapoer | 1 | 1 | 0 | 0 | 0 | 100,00 | 23 Oktober 2019 |
| Vlag van Sint Helena Sint Helena | 1 | 0 | 0 | 0 | 1 | 0,00 | – |
| Vlag van Skotland Skotland | 8 | 3 | 5 | 0 | 0 | 37,50 | 1 Februarie 2010 |
| Vlag van Tanzanië Tanzanië | 4 | 2 | 2 | 0 | 0 | 50,00 | 18 November 2021 |
| Vlag van Uganda Uganda | 13 | 4 | 8 | 0 | 1 | 30,76 | 22 Mei 2019 |
|
| **Algeheel** | **83** | **40** | **40** | **0** | **3** | **48,19** | 3 Augustus 2008 |
| *Rekords volledig tot en met T20I #2379 op 1 Desember 2023. Gelykop verwys na wedstryde wat deur ’n valbyl (soos ’n Superboulbeurt) beslis is. Wenpersentasies sluit onbesliste wedstryde uit en gelykop as ’n halwe oorwinning (ongeag die valbyl).* |

### T20I-wêreldbekerrekord

| Jaar | Uitslag |
| --- | --- |
| 2007 | Eerste rondte |
| 2009 | Nie gekwalifiseer nie |
| 2010 | Nie gekwalifiseer nie |
| 2012 | Nie gekwalifiseer nie |
| 2014 | Nie gekwalifiseer nie |
| 2016 | Nie gekwalifiseer nie |
| 2021 | Nie gekwalifiseer nie |
| 2022 | Nie gekwalifiseer nie |
| 2024 | Nie gekwalifiseer nie |
| 2026 | N.v.t. |
| 2028 | N.v.t. |
| 2030 | N.v.t. |

Sien ook
--------


|  |  |
| --- | --- |
|  | ***Krieketportaal*** |

* Keniaanse nasionale rugbyspan